**Pe o scenă numită viață**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se ceartă-n mine două firi,

una mai veche, alta nouă,

în versul meu n-ai ce s-admiri,

acum e soare, acum plouă.

Mă cheamă florile din munți,

dar viscolul îmi prinde glezna,

copacii mei sunt azi cărunți,

le sapă-n rădăcină bezna.

Nu am puterea să mai fug,

stăpână-i iarna peste toate,

ce să înham la vechiul plug

să trec prin brazdele uscate?

Din ce-am avut, nimic nu am,

și dacă-n vremurile ninse

am îngropat adânc un ram

ce-n treacăt fruntea îmi atinse

e ca în timpul ce va fi,

prin devenirea rece, goală,

de cine-am fost va aminti

în poezia mea finală.

adina v.

24.03.2021